טרנטולה אדומת ברכיים מקסיקנית

טרנטולה אדומת ברכיים מקסיקנית (שם מדעי: Brachypelma smithi), היא מין של טרנטולה יבשתית הנפוצה בהרי סיירה מדרה במקסיקו. מדובר במין גדול ממדים ובעל תוחלת חיים ארוכה האופיינית למינים רבים של טרנטולה. מין זה מהווה בחירה פופולרית בקרב מגדלים. אדומת הברכיים הבוגרת היא בעלת גוף כהה, וכתמים כתומים על מפרקי הרגליים. המפרק השני כולו כתום-אדמדם. צבעיה של הטרנטולה מודגשים במיוחד לאחר השלת עורה. החלקים השחורים כהים מאוד, והמפרקים נוטים לגוון אדום. אורך גופה של הנקבה הבוגרת כ-10 ס"מ ומוטת רגליה כ-15 ס"מ. משקלה של הנקבה כ-15 גרם. הזכר דומה בצורתו לנקבה, אך גופו קטן במעט, רגליו ארוכות יותר ובעלות זיזים בולטים המבחינים אותו מהנקבה. בעזרת זיזים אלה מונע הזכר מהנקבה לנשוך אותו בזמן ההזדווגות, שכן בדומה למינים שונים של עכבישים (דוגמת אלמנה שחורה), עלולות טרנטולות נקבות לאכול את הזכר במהלך ההזדווגות. אדומת הברכיים גדלה באיטיות, ומגיעה לבגרות מינית מאוחר יחסית. אורך חייה הממוצע של הנקבה נע בין 20 ל-30 שנה, ושל הזכר עד 10 שנים. בדומה לכלל הטרנטולות, גם אדומת הברכיים היא מיגלומורפית וחייבת להתנשל על מנת לגדול. במהלך ההתנשלות מתחדשת קליפתה החיצונית של הטרנטולה, וגפיים חסרות מתחדשות בהדרגה מנשל לנשל. טרנטולה צעירה שטרם סיימה את תהליך הגדילה תשיל את עורה מספר פעמים בשנה, בעוד שטרנטולה בוגרת תשיל את עורה בערך אחת לשנה. לקראת ההתנשלות תרד רמת הפעילות של הטרנטולה המשמרת אנרגיה לקראת תהליך הנשל, והיא תפסיק לאכול. הכתם הבהיר בבטנה של הטרנטולה משחיר בהדרגה, דבר המעיד על קיומו של עור חדש מתחתיו. במהלך ההתנשלות תשכב לרוב הטרנטולה על גבה, ותשהה בתנוחה זו מספר שעות. בסיום התהליך תיוותר הטרנטולה כשעורה חדש ומבהיק, אך מקומט. הדם שיזרום לתוך העור החדש ימתח אותו. מאחר שניביה של הטרנטולה הם חלק מהשלד החיצוני שלה, עליה לחכות יומיים נוספים עד להתקשות השלד החיצוני החדש בטרם תוכל לחזור ולאכול. בדומה לרוב הטרנטולות מהעולם החדש, אדומת הברכיים המקסיקנית בועטת מבטנה שערות צורבות כאשר היא חשה מאוימת. מדובר בשערות היוצרות גירוי ברקמות ריריות כגון עיניים וחלל הפה, כדרך להגנה מפני טורפים. דרך נוספת בה מתמודדת אדומת הברכיים עם טורפים היא באמצעות הנפת ארבע רגליה הקדמיות אל על בתנוחה מאיימת, הגורמת לטורף פוטנציאלי לתפוש אותה כגדולה יותר מכפי שהיא במציאות (בדומה לחתול המקמר את גבו כשהוא חש מאוים). אדומת הברכיים היא בעלת רעילות נמוכה לבני אדם, למעט במקרים של תגובה אלרגית. מין זה נחשב לרגוע, וכמעט ולא מוכרים מקרים שבהם מין זה נשך אדם. אדומת הברכיים חופרת מחילות עמוקות באדמה. המחילות מסייעות להן להגנה מפני טורפים, ומשמשות כמסתור במארב לטרף. הנקבות יבלו את מרבית חייהן במחילות, הממוקמות לרוב באזורי צמחייה. פתח המחילה גדול אך במעט מגופה של הטרנטולה, ואורכה של המחילה הוא בערך פי שלושה ממוטת הרגליים של הטרנטולה. המחילה מובילה לתא שגודלו מספיק על מנת לאפשר לטרנטולה להתנשל בתוכו שממנו מובילה מחילה נוספת וקצרה יותר לתא שבו הטרנטולה נחה ואוכלת. כשהטרנטולה אוכלת או מטילה ביצים היא מכסה את פתח המחילה בקורים, עלים ואדמה. מדיה וקבצים בנושא טרנטולה אדומת ברכיים מקסיקנית בוויקישיתוף טרנטולה אדומת ברכיים מקסיקנית, באתר ITIS (באנגלית) טרנטולה אדומת ברכיים מקסיקנית, באתר NCBI (באנגלית) טרנטולה אדומת ברכיים מקסיקנית, באתר Animal Diversity Web (באנגלית) טרנטולה אדומת ברכיים מקסיקנית, בבסיס הנתונים ARKive (באנגלית) טרנטולה אדומת ברכיים מקסיקנית, באתר האנציקלופדיה של החיים (באנגלית) טרנטולה אדומת ברכיים מקסיקנית, באתר GBIF (באנגלית) "טרנטולה אדומת ברכיים מקסיקנית באתר". WikiPets. אורכב מ-המקור ב-2011-03-16. נבדק ב-2012-08-09. "דף גידול בעברית באתר". טרנטולה פיט. Ondrej Rehak. "צילומים של טרנטולה אדומת ברכיים מקסיקנית". Tarantulas breeding. טרנטולה אדומת ברכיים מקסיקנית באתר הרשימה האדומה של IUCN